
ACORD 127/2007, DE 9 DE MAIG DEL CONSELL DE 

L’AUDIOVISUAL DE CATALUNYA

Expedient núm. 49/2006-S COLLSEROLA AUDIOVISUAL, SL  (Localia). Resolució imposició sanció 

I. Antecedents

1. En la sessió de 4 d’octubre de 2006 el Ple del Consell de l’Audiovisual de Catalunya va adoptar, entre d’altres, l’Acord 291/2006, mitjançant el qual s’obria un període d’informació prèvia a fi de donar audiència al prestador de serveis de televisió local Collserola Audiovisual, SL (Localia) per tal que en el termini màxim de cinc dies hàbils formulés, en els termes que estableix l’article 7 del Decret 278/1993, de 9 de novembre, del procediment sancionador d’aplicació als àmbits de competència de la Generalitat, les manifestacions que considerés oportunes arran de l’omissió per part de Collserola Audiovisual, SL (Localia) dels deures de senyalització; omissió  detectada en una anàlisi de la programació emesa entre el 4 i el 10 de setembre de 2006, en el període comprés entre les 22 hores i les 6 hores del dia següent. Aquest Acord va ser notificat a l’interessat l’11 d’octubre de 2006, qui va deixar transcórrer el termini sense fer cap manifestació. 

2. Prenent com a base els fonaments exposats a l’Acord d’obertura del període d’informació prèvia, el Ple del Consell de l’Audiovisual de Catalunya va decidir, mitjançant l’Acord 321/2006, de 15 de novembre, incoar un procediment sancionador a Collserola Audiovisual, SL (Localia)  per l’omissió dels deures de senyalització detectada en una anàlisi de la programació emesa entre el 4 i el 10 de setembre de 2006, fet susceptible de constituir una infracció prevista a l’article 133 de la Llei 22/2005, de 29 de desembre, de la comunicació audiovisual de Catalunya (en endavant LCA).

3. Una vegada notificat l’Acord d’incoació a l’interessat, es van seguir els tràmits legalment establerts, fins que la instructora va dictar el corresponent plec de càrrecs que es va notificar l’interessat, a qui es va atorgar, a més, un termini de deu dies per formular al·legacions i proposar les proves oportunes de les quals intentés valer-se en aquest expedient. Consta a les actuacions la notificació del plec de càrrecs i el tràmit d’audiència a l’interessat, en la forma que estableix la Llei 30/1992, de 26 de novembre de règim jurídic de les administracions públiques i del procediment administratiu comú.

4. El 5 de març de 2007, i dins del termini atorgat, va tenir entrada en aquest Consell (Registre d’entrada 471/2007) un escrit signat pel senyor Josep Maria Martí i Martí, conseller delegat de Collserola Audiovisual, SL, en què al·legava que des del moment que es va notificar l’Acord d’inici de l’expedient sancionador, Collserola Audiovisual, SL ha portat a terme les modificacions tècniques necessàries per al correcte compliment de les indicacions del Consell en matèria de senyalització de la seva programació, motiu pel qual, a partir del 10 de desembre de 2006 compleix amb la normativa aplicable i no ha tornat a emetre cap programa qualificat per a majors de 18 anys abans de les 22 hores; i que el subministrador de programació a nivell nacional ha decidit, amb efectes generals per a totes les televisions associades a la seva programació, endarrerir l’inici del començament de les pel·lícules de cinema a les 22,30 hores. Per tal d’acreditar la certesa d’aquestes al·legacions aportava com a prova, perquè s’incorporessin a l’expedient, les gravacions de la programació de Collserola Audiovisual entre les 19,20 hores del dia 26 de febrer a les 19,20 hores del dia 28 de febrer de 2007 en suport videogràfic i en DVD. L’interessat sol·licitava, a la vista de les seves manifestacions, l’arxiu de l’expedient o subsidiàriament la imposició de la sanció prevista en el seu grau mínim.

5. El 19 d’abril de 2007 la instructora de l’expedient, desprès d’analitzar i valorar les al·legacions, va considerar procedent confirmar els càrrecs imputats i formular la corresponent proposta de resolució, que va ser notificada a l’interessat a fi que, en el termini de deu dies, pogués fer les al·legacions que considerés adients, de conformitat amb el que estableix l’apartat primer de l’article 14 del Decret 278/1993, d’11 de novembre, de procediment sancionador d’aplicació als àmbits de competència de la Generalitat.

6. Ha transcorregut el termini atorgat i l’interessat no ha formulat al·legacions a la proposta de resolució.

II. Fonaments de Dret

1. Tipificació dels fets
En la programació emesa entre el 4 i el 10 de setembre de 2006, el prestador de serveis de televisió local Collserola Audiovisual, SL (Localia) no va complir amb els deures legals de senyalització, atès que d’una banda no va senyalitzar les seves emissions en la forma establerta a l’apartat 2 de l’article 6 de la Instrucció general sobre la protecció de la infància i l’adolescència, senyalització orientativa i dret a la informació de les persones usuàries dels serveis de televisió i, d’altra banda, va incórrer en la prohibició que preveu l’article 10 de la mateixa norma d’emetre programes senyalitzats com a no recomanats per a menors de 18 anys entre les 6 hores i les 22 hores. 

Aquest fet vulnera allò que preveuen els articles 6 i 10 de la Instrucció esmentada, en relació amb l’apartat 2 de l’article 81 de la LCA.

2. Qualificació de la infracció

El fet descrit constitueix una infracció tipificada a la lletra b de l’article 133 de la LCA, que considera una infracció greu: «L’omissió dels deures de senyalització que hagi establert el Consell d’acord amb aquesta Llei».

3. Sanció aplicable 
La infracció descrita, d’acord amb el que disposa la lletra b de l’article 136 de la llei dita és sancionada amb una multa de 12.001€. 

4. Autoritat competent per imposar la sanció

El  Consell de l’Audiovisual de Catalunya és l’òrgan competent per a imposar la sanció de conformitat amb el que estableix la lletra g de l’article 10 de la Llei 2/2000, de 4 de maig, del Consell de l’Audiovisual de Catalunya.

Analitzats els antecedents, els fets i els fonaments de dret i d’acord amb el que disposen l’apartat g de l’article 10 i l’article 11 de la Llei 2/2000, de 4 de maig, del Consell de l’Audiovisual de Catalunya, així com l’article 34 de l’Estatut orgànic i de funcionament del Consell, aprovat per l’Acord 3/2001, 28 de febrer, el Ple del Consell ha adoptat els següents:

ACORDS

1. Declarar al prestador de serveis de televisió local Collserola Audiovisual, SL (Localia), responsable de la comissió d’una infracció greu tipificada a la lletra b de l’article 133 de la LCA. (Expedient 49/2006-S).

2. Imposar al prestador de serveis de televisió local Collserola Audiovisual, SL (Localia), una multa de DOTZE MIL UN EUROS (12.001€).

3. Requerir a Collserola Audiovisual, SL (Localia) a fi que, en el termini d’UN MES a partir de l’endemà de la notificació d’aquest Acord, ingressi en el compte número 9000.0010.50.0350000056 (fent constar com a referència CAC-49/2006-S) de la subdirecció general de Tresoreria del Departament d’Economia i Finances de la Generalitat de Catalunya la quantitat de DOTZE MIL UN EUROS (12.001€), en concepte de pagament de la multa, sota l’advertiment, que si no efectua l’ingrés, es procedirà per la via de constrenyiment, sense perjudici de poder imposar-li, a més, multes coercitives fins que porti a terme el compliment  total de la sanció.

4. Notificar aquest Acord a l’interessat.

Barcelona,  9 de maig de 2007

Josep M. Carbonell i Abelló

           Dolors Comas d’Argemir i Cendra

President

